পুজোর কলকাতায় প্রায় সবারই ছুটি। ছুটি নেই শুধু পুলিশের। মণ্ডপের ভিড় থেকে রাস্তার ট্রাফিক, পুজোর ভিড়ে শহরকে মসৃণ রাখার দায়িত্ব যে তাদেরই।
পুজোর ভিড় সামলে অন্যান্য বারের মতো প্রশংসা কুড়িয়েছে কলকাতা পুলিশ। তার মধ্যেই কলকাতা পুলিশের রিজার্ভ ফোর্সের এক কনস্টেবলকে বিশেষ ধন্যবাদ জানাচ্ছে গোটা কলকাতা। 

এই বিষয়ে অন্যান্য খবর

কাদা মাখামাখি করে কেন বিজয়া পালন, পিছনে কি দেবীর নির্দেশ, দেখুন ভিডিও


উত্তরবঙ্গের বাসিন্দা এই পুলিশকর্মীর নাম ইলিয়াস মিঞা। পুজোর কয়েকদিন দক্ষিণ কলকাতার বিখ্যাত পুজো ত্রিধারা সম্মিলনীর মণ্ডপে ভিড় সামলানোর দায়িত্বে ছিলেন তিনি। সেখানেই অভিনব কায়দায় জনতাকে নিয়ন্ত্রণ করে সবার নজর কেড়েছেন তিনি। কলকাতা পুলিশের ফেসবুক পেজে ইলিয়াসের এই ভিড় সামলানোর ভিডিও শেয়ার করা হয়েছে। ইতিমধ্যেই তাতে লাইক এবং শেয়ারের ঝড় উঠেছে। সঙ্গে তরুণ এই পুলিশকর্মীর জন্য কমেন্টবক্সে উপচে পড়েছে ধন্যবাদের বার্তা।
কীভাবে ‘হিরো’ ইলিয়াস, দেখুন ভিডিও

কিন্তু কেন আলাদা করে নজরে পড়লেন ইলিয়াস? আসলে ভিড় সামলানোর সময়ে অভিনব ভঙ্গিতে দেখা গিয়েছে এই পুলিশকর্মীকে। বাঁশি বাজাতে বাজাতে, হাত-পা নাড়িয়ে, শরীর দুলিয়ে জনতাকে মণ্ডপমুখী করেছেন তিনি। 
এক-আধবার নয়। চতুর্থী থেকে নবমী পর্যন্ত প্রতিদিন ঘণ্টার পর ঘণ্টা এভাবেই অক্লান্তভাবে ডিউটি করে গিয়েছেন তিনি। মুখে ক্লান্তি বা বিরক্তির লেশমাত্র নেই। ইলিয়াসের এমন ভঙ্গিমা দেখতে দেখতেই মণ্ডপে ঢুকেছে জনতা। আট থেকে আশি সকলেই অবাক হয়ে দেখেছে ইলিয়াসের প্রাণশক্তি। চাঙ্গা হয়েছেন তাঁর সহকর্মীরাও।
ত্রিধারায় ঠাকুর দেখতে যাওয়া অনেক দর্শনার্থীই কলকাতা পুলিশের ফেসবুক পেজে ইলিয়াসকে দেখে চিনতে পেরেছেন। হাসিমুখে এভাবে পুজোর ভিড় সামলানোর জন্য সবাই ধন্যবাদ জানিয়েছেন ইলিয়াসকে। তাঁকে উদ্দেশ করে কেউ লিখেছেন, ‘‘রাত তিনটের সময়েও ত্রিধারার মণ্ডপে ওনাকে এভাবে ভিড় সামলাতে দেখেছি।’’ কেউ আবার লিখেছেন, ‘‘উপভোগ করতে পারলে পেশাটাকে যে বোঝা মনে হয় না, তা প্রমাণ করে দিলেন ইনি।’’